अगले हफ्ते मनमोहन और प्रणब अमेरिका दौरे पर  
ऐसे में देश में सरकार का कामकाज रक्षामंत्री एंटनी संभालेंगे। वरीयता के हिसाब से पीएम और प्रणब के बाद एंटनी का ही नाम आता है।
प्रधानमंत्री मनमोहन सिंह और वित्त मंत्री प्रणब मुखर्जी अगले हफ्ते अमेरिका के दौरे पर होंगे। ऐसे में देश में सरकार का कामकाज रक्षा मंत्री एके एंटनी संभालेंगे। कांग्रेसी सूत्रों के मुताबिक वरीयता के हिसाब से प्रधानमंत्री और प्रणब के बाद एंटनी का ही नाम आता है। एंटनी कांग्रेस के कुछ पुराने और वरिष्ठ नेताओं में से हैं जिनके पास मंत्री पद है। फिलहाल सरकार में इनकी भूमिका नंबर तीन है। इससे पहले 2009 में बीमारी की वजह से जब मनमोहन सिंह अस्पताल में भर्ती थे तब प्रणब मुखर्जी सरकार का काम काज देख रहे थे। अब जब दोनों ही देश से बाहर हैं तो ये जिम्मेदारी एंटनी के पास है। मनमोहन सिंह 21 से 26 सितंबर तक और मुखर्जी 23 से 25 सितंबर तक अमेरिका में होंगे।